**Iluzia trecerii**

*Nicolae Nistor*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ILUZIA TRECERII.../

Nu sunt pictorul morții

nu pot salva fiecare

biserică care cade din mine

idealurile sunt străzi decolorate

cu statuetele arse de invidie

tu nici nu știi de ce

cad capetele la colțul piațetei

cum fiecare suflet stă în așteptare

sub pietre care deschid gropile

prin porțile ascunse

iar fiecare zi este o trecere

spre moarte

iar eu mă îmbăt cu iluzii

în matul ceferiștilor

surziți de atâtea zgomote de

vagoane care dispar undeva…

Dumnezeu știe

cum se amestecă viața

cu moartea ca mărgelele

lui Hermann Hesse